Diari Oficial de la Generalitat Valenciana


Sumari del DOGV 4912, del 28-12-2004 (2004/13606)

ORDE de 17 de desembre de 2004, de la Conselleria de Benestar Social, per la qual es regulen i es convoquen ajudes per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació per a l'any 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4912

Data del DOGV
:   28-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13617


Data del document
:   17-12-2004

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * ajuda pública
    * mitjans per a discapacitats

ORDE de 17 de desembre de 2004, de la Conselleria de Benestar Social, per la qual es regulen i es convoquen ajudes per a la millora de les condicions d'accessibilitat al medi físic, a través de l'eliminació de barreres arquitectòniques, urbanístiques i de la comunicació per a l'any 2005. [2004/A13171]
  
La configuració del nostre Estat com un estat social, exigix la intervenció dels poders públics perquè la igualtat dels individus, que proclama l'article 14 de la nostra carta magna, siga real i efectiva.
  
En este sentit, l'article 9.2 de la Constitució consagra en el nostre ordenament jurídic el principi d'igualtat material quan establix que correspondrà als poders públics promoure les condicions perquè la llibertat i la igualtat de l'individu i dels grups en què s'integra siguen reals i efectives; remoure els obstacles que impedisquen o dificulten la seua plenitud, i facilitar la participació de tots els ciutadans en la vida política, econòmica, cultural i social.
  
Així mateix, l'article 49 establix com a principi rector de la política social de l'Estat l'obligació dels poders públics de realitzar una política de previsió, tractament, rehabilitació i integració de disminuïts físics, sensorials i psíquics.
  
Dins d'este marc constitucional, la Generalitat Valenciana va aprovar la Llei 1/1998, d'Accessibilitat i Eliminació de Barreres, que com establix en l'article primer, té com a objecte garantir l'accessibilitat al medi físic en condicions tendents a la igualtat de totes les persones, siguen les que siguen les seues limitacions i el seu caràcter permanent o transitori.
  
El Decret 39/2004, de 5 de març, ha desenvolupat la Llei 1/1998 en matèria d'accessibilitat en l'edificació de pública concurrència i al medi urbà, sent completat per l'Orde de 25 de maig de 2004, de la Conselleria d'Infraestructures i Transport, i per l'Orde de 9 de juny de 2004, de la Conselleria de Territori i Habitatge.
  
Esta nova normativa és el reflex de l'esforç realitzat des de l'administració perquè el paràmetre de l'accessibilitat estiga present en el disseny de tots els espais urbans. Les mesures de foment, i en especial, les ajudes econòmiques, suposaran l'impuls definitiu per a fer realitat les previsions contingudes en el nostre ordenament jurídic en matèria d'eliminació de barreres arquitectòniques, urbanístiques i de la comunicació.
  
En virtut de les facultats atribuïdes pel Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del Text Refós de la Llei d'Hisenda Pública de la Generalitat Valenciana.
  
ORDENE
  
TÍtol I
  
Ajudes i subvencions
  
Article 1. Objecte
  
La present orde té com a objecte la convocatòria d'ajudes que potencien l'accessibilitat en els seus diferents àmbits, finançant els gastos derivats de l'eliminació de barreres arquitectòniques, urbanístiques i de la comunicació que faciliten l'accessibilitat als espais i edificis de pública concurrència a totes les persones, així com l'elaboració de plans específics d'actuació per a l'accessibilitat en els municipis i l'adaptació de les platges que permeten el seu ús i gaudi per part de tots els ciutadans i ciutadanes.
  
Article 2. Àmbit
  
2.1 L'eliminació de barreres fa referència als aspectes següents:
  
Urbanístic: vies, espais, jardins i elements d'ús públic.
  
Arquitectònic: edificis de titularitat pública o privada destinats a una activitat de pública concurrència.
  
De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits primer i segon.
  
L'adaptació dels espais i edificis pot dur-se a terme a través d'obres que reformen l'existent o per mitjà d'equipaments que, millorant les infraestructures, faciliten el seu ús.
  
Estes adaptacions hauran d'ajustar-se, en tot cas, als paràmetres d'accessibilitat establits en el Decret 39/2004, de 5 de març, del Consell de la Generalitat (DOGV núm. 4.709, de 10 de març de 2004), pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà, desenvolupat per l'Orde de 25 de maig del 2004 (DOGV núm 4.771, de 9 de juny de 2004), de la Conselleria d'Infraestructures i Transport, en matèria d'accessibilitat en l'edificació de pública concurrència, i per l'Orde de 9 juny del 2004 (DOGV núm. 4.782, de 24 de juny de 2004), de la Conselleria de Territori i Habitatge, en matèria d'accessibilitat al medi urbà.
  
2.2 Els plans específics d'actuació per a l'accessibilitat en els municipis estan referits a l'elaboració d'estudis que posen de manifest la necessitat actuacions encaminades a l'adaptació a la normativa vigent en matèria d'accessibilitat de les vies públiques, parcs i la resta d'espais d'ús públic, així com en edificis públics, aportant-hi solucions.
  
2.3 Les adaptacions de les platges comprenen totes les actuacions que permeten el seu ús i gaudi per part de les persones amb mobilitat reduïda: aparcaments, guals, passarel·les, instal·lacions i ajudes tècniques per al bany.
  
Article 3. Sol·licitants
  
Podran beneficiar-se d'estes ajudes, les persones físiques i jurídiques, de caràcter públic o privat, amb finalitat de lucre o sense, que desitgen dur a terme eliminació de barreres en els aspectes reflectits en l'article anterior.
  
Les ajudes per a elaboració de plans d'actuació i adaptació de les platges van dirigides exclusivament a corporacions locals.
  
Article 4. Requisit previ
  
En els supòsits en què la sol·licitud tinga com a objecte l'obtenció d'ajudes per a la reforma d'espais o edificis, s'hi exigirà, com a requisit previ, la presentació d'un projecte tècnic supervisat de conformitat per l'Oficina Tècnica de la Conselleria de Benestar Social amb data anterior a la publicació de la present orde, excepte el que disposa la disposició addicional quinta.
  
No obstant això, la sol·licitud serà admesa a tràmit quan el projecte tècnic estiga en fase de supervisió amb la documentació completa, amb anterioritat a la data de publicació de la present Orde, sense que es trobe paralitzat l'expedient per causa imputable a l'interessat.
  
Article 5. Obligacions dels beneficiaris
  
1. Atendre els requeriments de l'òrgan competent en matèria d'accessibilitat en satisfacció de la demanda de servicis, respectant sempre les característiques de l'entitat i l'adequada qualitat d'estos.
  
2. Començar les obres en el termini màxim de tres mesos comptadors a partir de la notificació de la concessió de l'ajuda i dins d'eixe termini presentar:
  
a) Contracte d'adjudicació d'obres.
  
b) Programa d'actuació que garantisca l'execució de les obres en l'exercici per al qual es concedix la subvenció. Tal programa d'actuació haurà de contindre indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals es concedix la subvenció, tenint en compte el termini màxim de justificació assenyalat en la present orde.
  
3. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries si s'originen en la seua execució. Esta aportació haurà d'acreditar-se en el termini dels 30 dies següents a la notificació de la resolució, per mitjà de certificat de l'acord adoptat per l'òrgan competent de l'entitat pública o privada cofinançadora, comprometent per a l'exercici vigent el crèdit necessari. En cas de gasto plurianual, l'entitat titular haurà d'aportar l'aprovació de tal gasto plurianual i la seua qualificació com a gasto obligatori. Si es tractara de persones físiques, formalitzaran este compromís per escrit amb la mateixa finalitat.
  
4. Mantindre l'adaptació realitzada en adequades condicions per un període mínim de 15 anys.
  
5. Realitzar les obres d'adaptació d'acord amb allò que s'ha estipulat en el Decret 39/2004, de 5 de març, del Consell de la Generalitat, pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i al medi urbà, amb subjecció, així mateix, a l'Orde de 25 de maig del 2004 (DOGV núm. 4.771, de 9 de juny de 2004), de la Conselleria d'Infraestructures i Transport, en matèria d'accessibilitat en l'edificació de pública concurrència, i a l'Orde de 9 juny del 2004 (DOGV núm. 4.782, de 24 de juny de 2004), de la Conselleria de Territori i Habitatge, en matèria d'accessibilitat en el medi urbà.
  
6. Sotmetre's a les actuacions de control financer que escauen a la Intervenció General o a altres òrgans o institucions de la Generalitat Valenciana en relació amb la subvenció.
  
7. Acreditar, abans del cobrament, que es troben al corrent en les seues obligacions tributàries i amb la Seguretat Social en la forma prevista per l'Orde de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275 de 21 de juny de 1996). Esta acreditació estarà referida al moment de la concessió de la subvenció.
  
8. Comunicar fefaentment a la Direcció General d'Integració Social de Discapacitats, l'obtenció d'altres subvencions, ajudes, ingressos o recursos que financen les activitats subvencionades.
  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
Article 6. Comissió de valoració i criteris de concessió
  
Per a la valoració i concessió d'estes ajudes, es constituirà una comissió de valoració d'àmbit territorial autonòmic, constituïda pels membres següents: el cap d'àrea d'Integració Social de Discapacitats, que actuarà com a president; el cap de Servici d'Accessibilitat i Eliminació de Barreres Arquitectòniques de la Direcció General, com a secretari, i un tècnic de l'Oficina Tècnica de Projectes i Obres de la Conselleria de Benestar Social, com a vocal tècnic.
  
La concessió de les ajudes, així com la seua quantificació concreta s'ajustarà als criteris següents:
  
Tindran preferència en la concessió, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es referix l'article 9.
  
2. Examinades totes les instàncies presentades i determinats els sol·licitants en què concórrega la circumstància ressenyada en el paràgraf anterior, es procedirà, d'entre ells, a la concessió i quantificació de les ajudes d'acord amb les prioritats següents:
  
a) Tractant-se d'entitats públiques, hi tindran preferència les que disposen d'un pla específic d'actuació per a l'accessibilitat. Així mateix, aquelles entitats que justifiquen que durant l'exercici 2004 han destinat una partida pressupostària a esta finalitat.
  
b) Tindran preferència les sol·licituds que tinguen com a objecte l'adaptació de parcs i jardins existents
  
c) Per raó de les característiques de l'edifici objecte d'adaptació es prioritzen els locals amb majors possibilitats d'utilització i major rendibilitat social.
  
d) En els supòsits de sol·licituds de reforma tindran prioritat els projectes l'obra dels quals ja haja sigut adjudicada.
  
3. Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria. Respecte als materials i instal·lacions per als quals se sol·licita subvenció respondran a qualitats mitjanes segons mercat.
  
4. Si, aplicats els paràmetres assenyalats en els apartats anteriors i atorgades les ajudes corresponents, encara existira dotació econòmica, es podrien atendre aquelles sol·licituds que, havent sigut presentades dins del termini amb algun defecte en elles o en la documentació aportada, i no obstant això, amb posterioritat al termini de presentació de les instàncies, hagueren esmenat els defectes i acompanyat la documentació correcta i completa, sempre que l'esmentada actuació de l'interessat tinga lloc dins del termini concedit per l'administració en el seu requeriment.
  
Article 7. Formalització
  
Les ajudes podran atorgar-se per mitjà de la forma de resolució. En el cas que estes tinguen caràcter plurianual, quedaran condicionades a l'existència de crèdit adequat i suficient en els exercicis futurs.
  
Article 8. Exclusions i denegacions
  
Queden expressament exclosos d'esta convocatòria:
  
1. Edificis i espais de titularitat pública dependents de les administracions central i autonòmica.
  
2. Edificis corresponents a centres que han de regir-se pel Decret 91/2002, de 30 de maig, del Govern Valencià, sobre registre dels titulars d'activitats d'acció social, i de registre i autorització de funcionament dels servicis i centres d'acció social a la Comunitat Valenciana.
  
3. Actuacions realitzades amb anterioritat a la publicació de la present orde.
  
4. Edificis i espais urbanístics, excepte parcs i jardins d'ús públic, l'adaptació de la qual pretenga acollir-se a la present convocatòria que van finalitzar les obres amb posterioritat al 2 d'abril de 1989.
  
5. Conceptes que per la seua naturalesa puguen ser objecte d'atenció per altres organismes públics.
  
6. Conceptes no previstos en la present orde, per la qual cosa en queden excloses les partides que signifiquen millores i ampliació de l'existent que no estiguen estretament vinculades a l'accessibilitat.
  
7. Projectes parcials de reforma que no garantisquen l'accessibilitat a tot l'edifici, inclús en les zones que no estiguen afectades pel projecte, o l'adquisició d'equipament per a edificis o espais que no reunisquen tots els requisits d'accessibilitat, incloses les barreres de la comunicació. Així mateix, en queden excloses les adaptacions en jardins o vies públiques que no garantisquen una continuïtat en l'itinerari o quan l'adequació projectada no siga la més convenient.
  
8. Centres escolars en què s'impartisca ensenyança reglada.
  
9. Actuacions sobre un immoble motivades pel seu canvi d'ús.
  
10. Edificis que constituïsquen la seu de la corporació local on s'ubique l'ajuntament sol·licitant, excepte el que disposa la disposició addicional quarta.
  
TÍtol II
  
Procediment
  
CapÍtol I
  
Iniciació del procediment
  
Article 9. Instància i documentació
  
La sol·licitud, d'acord amb l'annex I, firmada per l'interessat o pel representant de l'entitat, anirà acompanyada de la documentació següent:
  
9.1 Eliminació de barreres
  
9.1.1 En el cas que el sol·licitant siga una entitat local:
  
a) Acord de la corporació local o òrgan competent en virtut del qual s'aprova el projecte per a dur a terme les reformes objecte de subvenció i/o l'adquisició de l'equipament i s'acorda sol·licitar ajuda a la Conselleria de Benestar Social per a esta finalitat
  
b) Declaració jurada o certificat del representant de l'entitat en què conste que les obres d'adaptació no estan realitzades en data la publicació de la present orde i/o que l'equipament no ha sigut adquirit, així com que les obres de l'edifici/urbanització finalitzaran en data anterior al 2 d'abril de 1989.
  
c) Nota simple acreditativa del Registre de la Propietat de domini i la resta de drets reals sobre l'immoble objecte de l'ajuda.
  
d) En el cas que les obres ja estiguen adjudicades/iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i dels imports a què ascendirà l'execució de l'obra en cada un dels exercicis per als quals se sol·licita la subvenció.
  
e) En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
  
9.1.2 En cas de persona física o jurídica, a més d'allò que s'ha sol·licitat en els punts anteriors, caldrà aportar:
  
a) Llicència d'activitat, si fóra necessària.
  
b) Justificant de ser el propietari de l'edifici o, si no n'hi ha, autorització escrita del propietari o de l'òrgan de govern, si escau, en què conste l'autorització o l'acord per a realitzar les obres d'adaptació. Quan el sol·licitant detentara la possessió de l'edifici com a arrendatari, haurà d'aportar una còpia compulsada del contracte d'arrendament, el qual haurà de tindre una duració mínima de 15 anys.
  
c) Si el sol·licitant és una persona física casada i el bé jurídic objecte de l'ajuda pertany conjuntament als cònjuges, caldrà acreditar per escrit el consentiment d'ambdós, així com el compromís d'assumir les obligacions imposades per esta orde als beneficiaris de subvencions.
  
d) En el cas que el sol·licitant siga empresari, persona física o jurídica, a més haurà d'aportar: declaració responsable del compliment per l'empresa de la normativa sobre integració laboral de persones amb discapacitat o, si és el cas, exempció de l'esmentada obligació, d'acord amb el que establix l'article 7.1 de la Llei 11/2003, de 10 d'abril, de la Generalitat Valenciana, sobre l'estatut de les persones amb discapacitat (DOGV núm. 4.479, d'11 d'abril del 2003).
  
9.2 Plans específics d'actuació
  
1. Acord de la corporació local pel qual s'aprova sol·licitar ajuda a la Conselleria de Benestar Social per a esta finalitat.
  
2. Certificat del representant de l'entitat en què conste que el pla específic d'actuació per a l'accessibilitat en el municipi no està realitzat en data la publicació de la present orde.
  
3. Pressupost del cost de l'elaboració del pla.
  
9.3 Adaptació de platges
  
1. Acord de la corporació local pel qual s'aprova el projecte per a dur a terme les actuacions sobre la platja i/o l'adquisició de l'equipament i s'acorda sol·licitar ajuda a la Conselleria de Benestar Social per a esta finalitat.
  
2. Certificat del representant de l'entitat en què conste que les obres no estan realitzades en la data la publicació de la present orde i/o que l'equipament no ha sigut adquirit.
  
3. En el cas d'adquisició d'equipament, pressupost detallat de l'equipament objecte de la sol·licitud.
  
4. Compromís per part de la corporació local de disposar d'un equip humà format per a realitzar les tasques d'assistència i manteniment de la platja accessible, que ha de romandre en funcionament durant el període estival.
  
Article 10. Lloc de presentació
  
Les sol·licituds d'ajuda es presentaran, junt amb la documentació requerida, en la Direcció General d'Integració Social de Discapacitats, carrer Colom 80 de València, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 11. Terminis de presentació
  
El termini de presentació de les sol·licituds serà de 40 dies hàbils, comptadors des de l'endemà de la publicació d'esta orde en el Diari Oficial de la Generalitat Valenciana.
  
CapÍtol II
  
Tramitació, resolució i recursos
  
Article 12. Instrucció
  
Rebudes les sol·licituds, es procedirà a la seua verificació i en el cas que no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o que no s'acompanye la documentació que d'acord amb esta orde resulte exigible, es requerirà l'entitat interessada perquè, en el termini de 10 dies, esmene la falta o acompanye els documents preceptius, amb indicació que si així no ho fera, se li tindrà per desistit en la seua petició, amb resolució prèvia que haurà de ser dictada en els termes previstos en l'article 42, segons el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
L'òrgan competent per a la resolució de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, podrà demanar els informes d'organismes i entitats que estime oportú i efectuar les comprovacions que considere convenient sobre l'exactitud de tot això.
  
Article 13. Resolució
  
1. Es deleguen en el director general d'Integració Social de Discapacitats les resolucions de les peticions formulades a l'empara de la present orde.
  
2. La resolució de concessió determinarà l'import global de l'obra projectada i el finançament parcial que pertoque, tant a la Conselleria de Benestar Social, com a l'entitat subvencionada, expressada percentualment. També s'hi faran constar les quanties que corresponguen a tals percentatges.
  
3. El termini màxim per a tramitar, resoldre i notificar les sol·licituds serà de tres mesos comptadors de la data de publicació de la resolució que determine els crèdits i les línies pressupostàries destinats al seu finançament.
  
Transcorregut el termini màxim sense haver-se notificat resolució expressa, haurà d'entendre's desestimada la sol·licitud formulada per l'interessat, d'acord amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Sense perjuí de l'anterior, tal sentit desestimatori del silenci administratiu no vincularà l'administració quan es dicte una resolució expressa, posterior al venciment del termini, segons el que preveuen els articles 42.1 i 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
No obstant això, si es desestimaren totalment o parcialment sol·licituds per falta de consignació pressupostària i amb posterioritat a la finalització del termini de resolució s'incrementaren els crèdits destinats a finançar les dites ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució de la consellera de Benestar Social que done publicitat a este increment.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost real de l'activitat per a la qual es concedix l'ajuda.
  
5. La concessió d'una subvenció a l'empara d'esta orde no comporta cap obligació per a la Conselleria de Benestar Social d'adjudicar subvencions en les convocatòries corresponents als exercicis econòmics següents.
  
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
7. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
  
8. La quantitat concedida es veurà afectada per la possible baixa en l'adjudicació de l'obra.
  
9. La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 14. Recursos
  
1. La resolució que es dicte a l'empara de la present convocatòria esgota la via administrativa i contra ella podrà interposar-se recurs potestatiu de reposició davant de la consellera de Benestar Social en el termini d'un mes comptador des de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en l'article 13 de la present Orde.
  
3. Tot això sense perjuí que en ambdós supòsits, l'interessat puga interposar, directament, recurs contenciós administratiu en la forma, dins el termini i les condicions fixades en l'article 46 de la Llei 29/1998, de 13 de juliol, reguladora de l'esmentada jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, caldrà ajustar-se al que disposa l'article 44 número 1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
TÍtol III
  
Del pagament i justificació de les subvencions
  
Article 15. Del pagament i la justificació
  
El pagament i justificació d'estes ajudes es realitzarà d'acord amb allò que s'ha estipulat en els següents articles.
  
Article 16. Ajudes per a equipament i plans específics d'actuació
  
Els pagaments s'efectuaran contra la presentació de factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament amb què es regulen les obligacions de facturació, i es modifica el Reglament de l'Impost sobre el Valor Afegit, BOE núm. 286, de 29.11.2003), junt amb les seues còpies. Estes còpies seran compulsades pel departament corresponent i en quedarà la factura original en poder del beneficiari. Les corporacions locals podran substituir l'esmentada documentació per una certificació expedida per l'interventor local en què consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les mencionades quantitats han de trobar-se, si més no, en situació d'«obligacions reconegudes», i així haurà de fer-se constar en el certificat.
  
Quan l'ajuda estiga destinada a l'elaboració del pla específic d'actuació es presentarà a més una còpia del treball realitzat que arreplegarà els aspectes assenyalats en l'article 2.
  
S'establix el 3 d'octubre de cada exercici econòmic en urs com a data límit de presentació de justificants per a estes ajudes.
  
Article 17. Ajudes per a reforma
  
1. Els pagaments s'efectuaran contra certificació d'obra expedida per tècnic competent d'acord amb les condicions de finançament establit i d'acord amb el projecte presentat. Les esmentades certificacions es realitzaran segons el model oficial (annex II), i seran aprovades per l'òrgan competent per a la contractació de les obres subvencionades, i es presentaran en triple versió.
  
2. El pagament d'estes ajudes exigix el compliment de les obligacions assenyalades en l'article 5 i, específicament, les contingudes en els punts 2 i 3: contracte d'adjudicació d'obres, programa d'actuació i certificat d'assumir-ne el cost. No es procedirà al pagament de l'ajuda si estos tres requisits no s'han complit dins el temps i en la forma adient.
  
3. La Conselleria de Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de manera que si augmentara l'import global de l'obra, no s'incrementarà el percentatge que corresponga abonar a la Conselleria i si, al contrari, aquell disminuïra, disminuiria en la mateixa proporció l'aportació de la Conselleria.
  
4. En tot cas, la Conselleria de Benestar Social abonarà, per a cada certificat, exclusivament, la quantia corresponent al percentatge de finançament establit en la resolució de concessió.
  
5. S'establix el 31 d'octubre com a data límit per a justificar, com a mínim, el 75% de la quantitat corresponent a l'anualitat de l'exercici econòmic en curs; havent de justificar-se el 25% restant en data 31 de desembre de tal exercici econòmic.
  
L'incompliment dels referits percentatges de justificació, així com la justificació fora dels terminis establits en el paràgraf anterior, donarà lloc a la minoració de l'ajuda en proporció a la quantitat no justificada i, si escau, podrà donar lloc al desistiment sense efectes de l'ajuda.
  
Article 18. Desistiment sense efecte, minoració i reintegrament.
  
1. Quant a les facultats de revocació, reajustament, minoració, desistiment sense efecte o reintegrament de les corresponents subvencions, caldrà ajustar-s'hi al que disposa la corresponent resolució per la qual es deleguen les competències en matèria de contractació administrativa i gestió economicopressupostària.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia. També s'iniciarà a conseqüència de l'informe de control financer emés pel Servici d'Intervenció.
  
2. En la tramitació del procediment es garantirà, en tot cas, el dret de l'interessat a l'audiència.
  
3. El termini màxim per a resoldre i notificar serà de tres mesos des del moment que va ser incoat l'expedient de revocació o de minoració si esta no en porta aparellat el reintegrament; i de sis mesos, des de la data de l'acord d'iniciació, si comporta el reintegrament de la totalitat o de part de la subvenció.
  
Tals terminis podran suspendre's i ampliar-se, d'acord amb el que preveuen els apartats 5 i 6 de l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 42.4 de la Llei 38/2003, de 17 de novembre, General de Subvencions.
  
4. La resolució dels procediments de revocació, reajustament, minoració, desistiment sense efecte o reintegrament esgotaran la via administrativa.
  
5. Les quantitats que es reintegren tindran consideració d'ingrés de dret públic a l'efecte del procediment aplicable a la seua cobrança.
  
Article 19
  
Les regles contingudes en esta orde s'aplicaran sempre que la corresponent llei de pressupostos o les seues normes de desplegament no establisquen condicions distintes.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
Segona
  
Quan l'especialitat de l'objecte o de les obligacions que es regulen així ho exigisca, les subvencions regulades en la present orde podran articular-se per mitjà de document administratiu subscrit per ambdós parts on consten els seus drets i obligacions i l'objecte de la subvenció, amb detall de les actuacions que calga subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Tercera
  
Les ajudes objecte d'esta convocatòria queden condicionades a l'existència de crèdit adequat i suficient en els pressupostos de la Generalitat Valenciana per a l'exercici 2005.
  
A este efecte, es publicarà resolució de la consellera de Benestar Social en el Diari Oficial de la Generalitat Valenciana per mitjà de la qual es farà pública la línia pressupostària que sufragarà estes ajudes, així com el seu import.
  
Quarta
  
Podran ser objecte de la present orde d'ajudes, les reformes d'adaptació d'edificis que constituïsquen la seu de la corporació local on s'ubique l'ajuntament sol·licitant, sempre que l'ajuda haja sigut sol·licitada en convocatòries anteriors i que el corresponent projecte tècnic haja sigut supervisat de conformitat per l'Oficina Tècnica de la Conselleria de Benestar Social a l'hora de publicació d'esta orde.
  
Quinta
  
Quan la sol·licitud d'ajuda tinga com a objecte l'adaptació de parcs i jardins, no s'exigirà com a requisit previ que el projecte tècnic estiga supervisat de conformitat per l'Oficina Tècnica amb data anterior a la publicació de la present orde.
  
DISPOSICIONS FINALS
  
Primera
  
Contra la present orde, els interessats podran interposar-hi recurs contenciós administratiu en el termini de dos mesos, comptadors des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, podran interposar recurs de reposició contra esta orde davant del mateix òrgan que l'ha dictada, en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això sense perjuí de la possibilitat que els interessats puguen exercitar, si és el cas, qualsevol altra acció que estimen procedent.
  
En el cas que l'entitat sol·licitant fóra una entitat local, caldrà ajustar-se al que disposa l'article 44 núm. 1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Segona
  
En els locals objecte de reforma caldrà exposar en lloc visible placa identificativa que especifique que l'adaptació ha sigut subvencionada per la Generalitat Valenciana, sempre que l'ajuda siga superior al 50% del cost.
  
Tercera
  
S'autoritza el director general d'Integració Social de Discapacitats a dictar totes les instruccions que calga en el desenvolupament de la present orde.
  
Quarta
  
La present Orde entra en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, al seu empara, mentres no es publique en el Diari Oficial de la Generalitat Valenciana la resolució esmentada en la disposició addicional tercera.
  
València, 17 de desembre de 2004
  
La consellera de Benestar Social,